Det bliver lige på og hårdt for Jammerbugt FC's nye cheftræner, engelske Paul Aigbogun. For samme dag, som nyheden om hans tiltræden kommer, får han sin debut, når klubben skal spille mod Klitmøller fra serie 3. Paul Aigbogun har dog været hos klubben i en måned og lært spillerne at kende, understreger Flemming Dahl Jensen, sikkerhedschef for DBU, som også fungerer som klubbens danske koordinator for den tyske ejer, Klaus-Dieter Müller. Alligevel har der dagen igennem været travlt. - Der har været en hektisk aktivitet med alt det, der skulle styr på, siger Flemming Dahl Jensen. Erfaring med unge spillere Paul Aigbogun skal tage over efter Nabil Trabelsis i Jammerbugt FC, der sagde endegyldigt farvel til klubben i sidste uge. Den nye cheftræner har tidligere været træner for Nigerias U20-landshold, og stået i spidsen for blandt andre klubberne Glacis United og Enyimba Aba. Flemming Dahl Jensen beskriver den 54-årige, nye cheftræner som "lidt af en far-type". - Han er god. Når spillerne er så unge og kommer med så store skel, fordi de har så forskellig baggrund, så er det vigtigt med én som ham. Økonomisk kaos Den nye træner kommer til at tage over efter en kaotisk sæson, hvor spørgsmålet om en mulig konkurs ad flere omgange blev rejst. Siden den tyske tyske investor Klaus-Dieter Müllers overtagelse for et år siden, har der flere gange været problemer med lønudbetalingen til spillerne, mens flere sponsorer har droppet deres samarbejde med klubben. Det håber Flemming Dahl Jensen nu er fortid. - Vi håber, det er ryddet af vejen nu, så vi kan se fremad. Jammerbugt FC spiller første turneringskamp 6. august på udebane mod Kolding, og første hjemmekamp 13. august.

Opsummering:
Det nordjyske 2. divisionshold i fodbold Jammerbugt FC har i sidste øjeblik fået deres nye cheftræner kørt i stilling.